**„Kultūros naktyje“ Vinco Mykolaičio – Putino muziejus virs slaptu knygynu**

**Renginio tipas:** nenustatyta.   
**Renginio data:** 2015-06-19, penktadienis  
**Renginio pradžia:** 15:00  
**Renginio vieta:** Vinco Mykolaičio-Putino memorialinis butas-muziejus, Vilnius

**Literatūros mylėtojai, prijaučiantys naujų vietų atradimo džiaugsmui, „Kultūros nakties“ metu iš naujo atras Vinco Mykolaičio-Putino memorialinį butą-muziejų. Apie ypatingą namo aurą primins migruojančio knygyno „Juodas šuo“ renginys.**

Pasak organizatorių, toks muziejaus renginio formato pasirinkimas nėra tik literatūrinės sąsajos. Iš naujo atrasti kultūrines erdves yra viena iš migruojančio knygyno kūrybinių veiklų: atsidurti būtąjį laiką saugančioje aplinkoje, susipažinti su vietos istorijomis ir jas interpretuoti, kviečiant turiningai praleisti laiką - to linkima visiems lankytojams, tarp kurių tikimasi matyti ne tik muziejų mačiusius svečius.

Daugumai Tauro kalno apylinkės – puiki vieta pasivaikščiojimams, tačiau retas žino, jog kalno papėdėje esantis namas yra itin reikšmingas Lietuvos kultūros istorijoje. „Džiaugiamės, jog šis renginys leis lankytojams kitu kampu pažvelgti į memorialinius muziejus. Kviesime kaip į svečius: koridoriuje nusiausite batus ir nevaržomai žvalgysitės po rašytojo butą, istorijomis bei programa pasirūpinsime“,- teigia Vinco Mykolaičio-Putino memorialinio buto-muziejaus vadovė Ramunė Šorienė.

Žvalgytis po memorialinio buto kambarius padės tiek muziejaus sukurtas orientacinis, tiek darbuotojų ekskursijos. Norintiems pabūti ilgiau – buvusioje rašytojo virtuvėje įsikurs slaptas knygų kambarys, čia visą dieną suksis literatūrinė ruletė. Kartu gyvai gros ir lojimu svečius pasitiks šuo Lapė.

Apie muziejaus programą renginio koordinatorius Eginas Grajauskas kalbėjo juokaudamas - tikrąjį kultūrinės nakties karštį galima pajausti nebent visą dieną praleidus muziejuje.

Renginį užbaigs bardo Gytis Ambrazevičiaus ir jo grupės nario Tomo Usovo akustinis koncertas rašytojo svetainėje.

Prieš koncertą muziejuje bus atidaroma laisvos sielos Aušros Morkūnaitės grafikos darbų paroda „Kalba“. Žinoma, slaptai žvilgterti į parodą bus galima ir anksčiau.

Vinco Mykolaičio-Putino memorialinis butas-muziejus įsikūręs Tauro gatvės name Nr. 10, pastatyto žymaus to meto architekto Mozės Cholemo. čia gyveno tokie žmonės, kaip Balys Sruoga, Mykolas Biržiška, Konstantinas Jablonskis, Vincas Krėvė, Vytautas Landsbergis-Žemkalnis, Kazys Boruta su muzike Jadvyga Čiurlionyte ir daugelis kitų.

Renginys įvyks birželio 19d., pradžia – 15val., parodos atidarymas – 20 val. ., koncerto pradžia – 21val. Renginys nemokamas.